**- ยกร่าง -**

**แนวทางการจัดเวทีแลกเปลี่ยนเรียนรู้ระดับเขต (RW) ปี 2564**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

 กรมส่งเสริมการเกษตรมีแนวทางการดำเนินงานส่งเสริมการเกษตร ประจำปีงบประมาณ 2564 เพื่อให้บุคลากรของกรมส่งเสริมการเกษตรใช้เป็นกรอบในการปฏิบัติงาน โดยยึดแนวนโยบายของรัฐบาลและกระทรวงเกษตรและสหกรณ์เป็นสำคัญ ร่วมกับภารกิจหลักของหน่วยงานและงานในพื้นที่ ควบคู่ไปกับ
การพัฒนาองค์กร ระบบการทำงานส่งเสริมการเกษตร และพัฒนาบุคลากร เพื่อให้เกิดความเข้มแข็งของเครือข่าย และบูรณาการการทำงานทุกภาคส่วน โดยมุ่งหวังให้เกษตรกรได้รับการช่วยเหลือและแก้ไขปัญหาความเดือดร้อน พัฒนา
การประกอบอาชีพการเกษตร เพื่อให้เกษตรกรมีรายได้เพียงพอ มีคุณภาพชีวิตที่ดี สามารถพึ่งพาตนเองได้ ตลอดจน
มีความมั่นคงในอาชีพการเกษตร อันจะส่งผลต่อเนื่องให้เกิดความยั่งยืนของภาคการเกษตรซึ่งสอดคล้องกับเป้าหมายของงานส่งเสริมการเกษตร

ดังนั้น เพื่อให้การดำเนินงานส่งเสริมการเกษตรตามนโยบายกรมส่งเสริมการเกษตรประสบผลสำเร็จ เกิดประสิทธิภาพและประสิทธิผลสูงสุดในการปฏิบัติงาน จึงควรจัดให้มีเวทีแลกเปลี่ยนเรียนรู้การดำเนินงานโครงการต่างๆ รวมทั้งเป็นเวทีในการร่วมกันแก้ไขปัญหาที่เป็นประเด็นเร่งด่วน (Hot Issue) ที่เกิดขึ้นในแต่ละพื้นที่ สำหรับ
นักส่งเสริมการเกษตรทั้งในระดับจังหวัดและเขต ตลอดจนสรุปผลและถอดบทเรียนที่ได้จากการดำเนินงานในแต่ละพื้นที่ เพื่อให้เกิดแนวทางการปฏิบัติที่สามารถนำไปใช้ในการดำเนินงานได้อย่างเหมาะสม มีบทเรียนและองค์ความรู้
ในการพัฒนาการดำเนินงาน รวมทั้งได้ทราบถึงปัจจัยที่ส่งผลถึงความสำเร็จ และปัญหาอุปสรรคที่เกิดขึ้น โดยผ่านเวทีแลกเปลี่ยนเรียนรู้ระดับเขตและระดับจังหวัด

**วัตถุประสงค์**

1. เพื่อเป็นเวทีแลกเปลี่ยนเรียนรู้การดำเนินงานส่งเสริมการเกษตรของแต่ละจังหวัดภายในเขต รวมทั้งการสรุปผลและถอดองค์ความรู้จากการดำเนินงาน
2. เพื่อให้เจ้าหน้าที่ส่งเสริมการเกษตรในระดับเขต จังหวัด ศูนย์ปฏิบัติการ และหน่วยงานวิชาการในพื้นที่ ได้แลกเปลี่ยนความรู้และประสบการณ์ และวางแผนการปฏิบัติงานวิชาการให้สามารถปฏิบัติงาน
ตามนโยบายและพันธกิจได้อย่างมีประสิทธิภาพในการส่งเสริมการเกษตรและบริการทางการเกษตรแก่เกษตรกร
3. เพื่อเป็นเวทีในการเชื่อมโยงโครงการและวิชาการ ระหว่างภายในกรมส่งเสริมการเกษตร
และหน่วยงานทางวิชาการต่างๆในพื้นที่
4. เพื่อเป็นเวทีในการนำเสนอผลงานส่งเสริมการเกษตรของแต่ละจังหวัด และผลงานวิจัย/วิชาการในพื้นที่

**แนวทางการดำเนินงาน**

 การจัดเวทีแลกเปลี่ยนเรียนรู้ในระดับเขต ดังนี้

**1. ระยะเวลาการจัดเวทีระดับเขต** กำหนดจัด 2 ครั้ง ครั้งละ 2-3 วัน

 - ครั้งที่ 1 ช่วงประมาณเดือน ธันวาคม 2563 – มกราคม 2564

 - ครั้งที่ 2 ช่วงประมาณเดือน กรกฎาคม – สิงหาคม 2564

**2. บุคคลเป้าหมาย** ครั้งละ 500 คน ประกอบด้วย

 2.1 นักวิชาการส่งเสริมการเกษตร ของสำนักงานเกษตรจังหวัด (จังหวัดละ 4 คน)

 2.2 เจ้าหน้าที่จากศูนย์ปฏิบัติการ (ศูนย์ละ 1 - 2 คน)

 2.3 เจ้าหน้าที่สำนักงานส่งเสริมและพัฒนาการเกษตร ส่วนกลาง หน่วยงานวิชาการ สถาบันศึกษา วิทยากร ฯลฯ

**3. หน่วยงานรับผิดชอบ** ดำเนินการโดยสำนักงานส่งเสริมและพัฒนาการเกษตรที่ 1 - 6

**4. แนวทางการจัดเวทีแลกเปลี่ยนเรียนรู้ระดับเขต**

 4.1 เวทีครั้งที่ 1 มีแนวทาง ดังนี้

 4.1.1 ทบทวนทำความเข้าใจเกี่ยวกับนโยบาย เป้าหมาย/ผลลัพธ์ ที่ต้องการให้เกิดกับองค์กร

 4.1.2 ทำความเข้าใจในงานนโยบาย (Agenda) งานภารกิจหลักของกรมส่งเสริมการเกษตร (Function) และงานในพื้นที่ (Area) เช่น

 • ส่งเสริมและขยายผลโครงการอันเนื่องมาจากพระราชดำริ

 • ส่งเสริมการผลิตสินค้าเกษตรโดยยึดหลักตลาดนำการผลิต

 • ส่งเสริมและพัฒนาตลาดสินค้าเกษตร

 • ส่งเสริมและพัฒนาศูนย์เรียนรู้การเพิ่มประสิทธิภาพการผลิตสินค้าเกษตร (ศพก.)
การส่งเสริมการเกษตรรูปแบบแปลงใหญ่ Young Smart Farmer และ Smart Farmer

 • เสริมสร้างความเข้มแข็งขององค์กรเกษตรกรและวิสาหกิจชุมชน และความยั่งยืนของภาคเกษตร

 • พัฒนาศักยภาพและเพิ่มบทบาทอาสาสมัครเกษตรหมู่บ้าน

 • ขยายผลการดำเนินงานส่งเสริมการเกษตรเชิงพื้นที่

 • ช่วยเหลือดูแลเกษตรกรและให้บริการทางการเกษตร

 • ส่งเสริมและพัฒนาเทคโนโลยีและนวัตกรรมการเกษตรร่วมกับสถาบันการศึกษา

 • การนำระบบส่งเสริมการเกษตร (T&V System) ไปขับเคลื่อนงานในพื้นที่
เพื่อเพิ่มประสิทธิภาพองค์กรและปรับวิธีการทำงานสู่ New Normal

 • การขับเคลื่อนการบริหารจัดการพื้นที่เกษตรกรรมตามแผนที่การเกษตรเชิงรุก (Zoning By Agri-Map)

 • การจัดทำแผนพัฒนาการเกษตร

 • งานตามประเด็นเร่งด่วน (Hot Issue) เช่น การระบาดของศัตรูพืช ใบด่างมันสำปะหลัง การใช้สารเคมีอย่างปลอดภัย ฯลฯ

 • งานอื่นๆ

 4.1.3 เน้นให้มีการบูรณาการ งาน/โครงการ/กิจกรรม งบประมาณ ทั้งในส่วนของกรมฯ และหน่วยงานอื่นๆ โดยมีเป้าหมายการทำงานในพื้นที่แปลงใหญ่ ศพก. และ YSF

 4.1.4 เป็นเวทีแลกเปลี่ยนเรียนรู้การขับเคลื่อนงานส่งเสริมการเกษตรในพื้นที่ของจังหวัด การบูรณาการ และประสานการทำงานของจังหวัดและศูนย์ปฏิบัติการ

 1) สิ่งที่จังหวัดดำเนินการ

 2) จะมีการดำเนินการต่ออย่างไร

 3) ผลที่ต้องการให้เกิดขึ้น (พัฒนางาน และพัฒนาคน)

 4) กระบวนการสนับสนุน ติดตาม

 5) การสนับสนุนจากส่วนกลาง และสำนักงานส่งเสริมและพัฒนาการเกษตร

 4.1.5 เป็นเวทีแลกเปลี่ยนเรียนรู้การดำเนินงานทางวิชาการหรือประเด็นเร่งด่วน (Hot Issue) ในการดำเนินงานในพื้นที่

 4.1.6 ร่วมกำหนดแนวทางการเชื่อมโยงความร่วมมือและขับเคลื่อนงานวิจัยร่วมกับมหาวิทยาลัยที่ลงนาม MOU

 4.2 เวทีครั้งที่ 2 มีแนวทาง ดังนี้

 4.2.1 เป็นเวทีในการติดตามการขับเคลื่อนการดำเนินงานตามนโยบาย งาน/โครงการหลักของกรมส่งเสริมการเกษตร/สำนักงานส่งเสริมและพัฒนาการเกษตร/สำนักงานเกษตรจังหวัด

 4.2.2 เป็นเวทีแลกเปลี่ยนเรียนรู้การดำเนินงานส่งเสริมการเกษตรของแต่ละหน่วยงาน
โดยให้แต่ละหน่วยงานนำเสนอผลการดำเนินงาน และถอดองค์ความรู้จากการดำเนินงาน

 4.2.3 เป็นเวทีแลกเปลี่ยนเรียนรู้การดำเนินงานทางวิชาการหรือประเด็นที่เป็นปัญหา (Hot Issue) ในการดำเนินงานในพื้นที่

 4.2.4 ผลการดำเนินงานเชื่อมโยงความร่วมมือและขับเคลื่อนงานวิจัยร่วมกับมหาวิทยาลัย
ที่ลงนาม MOU

 4.2.5 นำเสนอผลงานวิชาการ/วิจัยส่งเสริมการเกษตร (ภาคบรรยาย และโปสเตอร์)

 4.2.6 เป็นเวทีสรุปผลการดำเนินงาน ปีงบประมาณ 2564 (outcome) รวมทั้งสรุปองค์ความรู้เพื่อจัดเก็บในคลังความรู้

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

กองวิจัยและพัฒนางานส่งเสริมการเกษตร

 พฤศจิกายน 2563